### NN 125/2017 (15.12.2017.), Odluka o gradskim porezima Grada Makarske

Grad Makarska

2850

Na temelju članka 20. stavka 1. i članka 42. Zakona o lokalnim porezima (»Narodne novine«, broj 115/16 i 101/17) te članka 36. Statuta Grada Makarske (Glasnik Grada Makarske, br. 8/09, 13/09, 2/13, 8/13 i 9/13 – pročišćeni tekst) Gradsko vijeće Grada Makarske na 4. sjednici održanoj 6. prosinca 2017., donosi

ODLUKU

O GRADSKIM POREZIMA GRADA MAKARSKE

I. OPĆA ODREDBA

Članak 1.

Ovom Odlukom utvrđuju se vrste, stope, osnovica i visina poreza, porezni obveznik te način obračuna i plaćanja poreza Grada Makarske (u daljnjem tekstu: Grad).

II. VRSTE POREZA

Članak 2.

Porezi Grada su:

1. prirez porezu na dohodak,

2. porez na potrošnju,

3. porez na kuće za odmor i

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području Grada, sukladno Zakonu o lokalnim porezima, Zakonu o porezu na dohodak i ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Članak 4.

Osnovica za obračun prireza porezu na dohodak je ukupan porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 10 % od utvrđene osnovice, a uplaćuje se na žiro račun propisan Naredbom o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

Prirez porezu na dohodak prihod je Grada.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodna vina, specijalna vina, piva i bezalkoholna pića u ugostiteljskim objektima na području Grada.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Grada.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec.

Porez na potrošnju plaća se po stopi od 3% na osnovicu, odnosno prodajnu cijenu pića po kojoj se pića prodaju u ugostiteljskim objektima, umanjenu za porez na dodanu vrijednost.

Porez na potrošnju prihod je Grada.

Poslove utvrđivanja, evidentiranja, nadzora, naplate i ovrhe obavlja Ministarstvo financija, Porezna uprava, nadležna Ispostava Porezne uprave prema sjedištu odnosno prebivalištu ili uobičajenom boravištu poreznog obveznika.

3. Porez na kuće za odmor

Članak 9.

Porez na kuću za odmor plaća pravna ili fizička osoba koja je vlasnik kuće za odmor na području Grada.

Porez na kuće za odmor ne plaća se:

a) na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti,

b) na kuće za odmor za vrijeme dok su u njima smješteni prognanici i izbjeglice,

c) na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Članak 10.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Članak 11.

U postupku dokazivanja statusa kuće za odmor osim osobne iskaznice, uzimat će se u obzir i sljedeća dokumentacija: putovnica, dokaz o potrošnji električne energije i vode u predmetnoj nekretnini, potvrda o redovnom godišnjem zaduživanju za plaćanje usluga odvoza otpada, računi fiksnog telefona, potvrda o mjestu rada, dokaz o mjestu primanja obavijesti o mirovinskim primanjima, potvrda o prijavljivanju na zavod za zapošljavanje, potvrda o izabranom liječniku primarne zdravstvene zaštite, rješenje o pružanju ugostiteljskih usluga građanima u domaćinstvu, ugovor o najmu, mjesto podnošenja porezne prijave i druge isprave te izjave svjedoka i drugi raspoloživi podaci.

Članak 12.

Porez na kuće za odmor plaća se godišnje, u iznosu od 15,00 kn po jednom četvornom metru korisne površine kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju porezne obveze.

Članak 13.

Obveznik poreza na kuće za odmor dužan je do 31. ožujka godine za koju se porez utvrđuje, nadležnom upravnom odjelu Grada dostaviti potrebne podatke o kući za odmor, koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, radi razreza poreza.

Porez na kuće za odmor prihod je Grada.

4. Porez na korištenje javnih površina

Članak 14.

Što se smatra javnom površinom, visina, način i uvjeti plaćanja poreza na korištenje javnih površina, zone javnih površina, vrste objekata, opreme, pokretnih naprava i reklama koje se postavljaju na javnu površinu, porezna razdoblja te porezni obveznik, regulirat će se posebnom Odlukom o porezu na korištenje javnih površina na području Grada Makarske.

III. PRIJENOS OVLASTI I NADLEŽNA POREZNA TIJELA

Članak 15.

Poslove u svezi s utvrđivanjem, evidentiranjem, nadzorom, naplatom i ovrhom prireza poreza na dohodak i poreza na potrošnju obavljat će Ministarstvo financija, Porezna uprava.

Poslove u svezi s utvrđivanjem, evidentiranjem, nadzorom, naplatom i ovrhom poreza na kuću za odmor i poreza na korištenje javne površine obavlja nadležni upravni odjel Grada određen odlukom o ustrojstvu Gradske uprave Grada Makarske.

Članak 16.

Porezni obveznik dužan je nadležnom upravnom odjelu Grada dostaviti dokaze o svakoj promjeni koja utječe na utvrđivanje porezne obveze za porez iz članka 2. stavak 1. podstavak 3. ove Odluke, u roku od 15 dana od nastale promjene.

IV. PRIJELAZNE I ZAVRŠNE ODREDBE

Članak 17.

Postupci u svezi s utvrđivanje i naplatom poreza na korištenje javnih površina započeti do dana stupanja na snagu odluke iz članka 14. ove Odluke utvrđivat će se i naplaćivati sukladno Odluci o porezu na korištenje javnih površina na području Grada Makarske (Glasnik Grada Makarske, br. 15/2016 i 3/2017).

Postupci u svezi s utvrđivanjem i naplatom poreza na tvrtku ili naziv, poreza na kuće za odmor, započeti do dana stupanja na snagu ove Odluke, dovršit će se prema odredbama Odluke o gradskim porezima Grada Makarske (Glasnik Grada Makarske br. 12/04, 15/04, 6/07, 16/07, 11/08, 19/08, 3/10, 7/11 i 3/12).

Članak 18.

Za utvrđivanje poreza, naplatu, žalbe, zastaru, ovršni postupak, kao i sve ostale postupovne radnje primjenjuju se odredbe Opće poreznog zakona.

Članak 19.

Danom stupanja na snagu ove Odluke prestaje važiti Odluka o gradskim porezima Grada Makarske (Glasnik Grada Makarske br. 12/04, 15/04, 6/07, 16/07, 11/08, 19/08, 3/10, 7/11 i 3/12).

Članak 20.

Ova Odluka objavit će se u »Narodnim novinama« i Glasniku Grada Makarske, a stupa na snagu 1. siječnja 2018., osim članaka 3., 4. i 5. koji stupaju na snagu prvoga dana u mjesecu nakon mjeseca u kojem su objavljene u »Narodnim novinama«.

Klasa: 415-01/17-01/2

Urbroj: 2147/01-03/3-17-2

Makarska, 6. prosinca 2017.

Predsjednik Gradskog vijeća
 Marko Ožić-Bebek, dr. med., v. r.